শিক্ষামন্ত্রী বারবারই তৃণমূলের অধ্যাপক সংগঠন ওয়েবকুপা’র কর্মপরিধি বাড়ানোর কথা বলেন। কিন্তু শিক্ষামহলের একাংশের মতে, শাসকদলের অধ্যাপক সংগঠনের অন্তর্দ্বন্দ্ব ক্রমশ বাড়ছে। যাদবপুর বিশ্ববিদ্যালয়ে সেই দ্বন্দ্ব এবার পৌঁছে গিয়েছে তৃণমূল ভবনে।
সম্প্রতি যাদবপুর বিশ্ববিদ্যালয়ে ওয়েবকুপা’র অভ্যন্তরীণ বিবাদ তীব্র আকার নিয়েছে। সূত্রের খবর, ওয়েবকুপা’র যাদবপুর বিশ্ববিদ্যালয় ইউনিটের দুই সক্রিয় নেতা রুবি সাঁই এবং মনোজিৎ মণ্ডল আলাদাভাবে সর্বোচ্চ নেতৃত্বের কাছে পরস্পরের বিরুদ্ধে অভিযোগ জানিয়েছেন। বিবাদের কথা শনিবার প্রকারান্তরে মেনে নিয়ে ওয়েবকুপা’র সভাপতি কৃষ্ণকলি বসু বলেন, ‘‘আমি উভয় তরফের অভিযোগ পেয়েছি। কিন্তু বিষয়টিকে কোনও উৎসাহ দিচ্ছি না। শেষ কথা বলার জন্য তো চেয়ারম্যান রয়েছেন।’’ এ ব্যাপারে ওয়েবকুপা’র চেয়ারম্যান তথা শিক্ষামন্ত্রী পার্থ চট্টোপাধ্যায়ের উত্তর, ‘‘এখনই এই বিষয়ে কিছু বলব না। যা বলার পরে বলব।’’
ঘটনার সূত্রপাত, ওয়েবকুপা’র যাদবপুর বিশ্ববিদ্যালয় ইউনিটের সাধারণ সম্পাদক রুবির ৬০ বছর পূর্ণ হওয়া নিয়ে। সাধারণ সম্পাদক এবং বেশ কিছুদিন ধরে শূন্য থাকা সভাপতির পদ পূরণের বিষয়টি গত সেপ্টেম্বরে ওয়েবকুপা’র বিশ্ববিদ্যালয় ইউনিটের বৈঠকে উঠেছিল। ওই বৈঠকে ওই বিষয়ে সরব হয়েছিলেন মনোজিৎ। যা নিয়ে রুবির সঙ্গে তাঁর এবং কয়েকজনের রীতিমতো উত্তপ্ত বাক্য বিনিময় হয়েছিল। ওই বৈঠকে সিদ্ধান্ত হয় রুবিকে সরিয়ে শৌভিক হালদারকে কার্যনির্বাহী সাধারণ সম্পাদক করা হবে। শৌভিক জানিয়েছেন, পরে রুবিকে অ্যাডভাইসরি কমিটির চেয়ারপার্সন করার সিদ্ধান্ত হয়েছে। সাধারণ সম্পাদকের পদ থেকে তাঁকে অপসারণের কথা উড়িয়ে দিয়ে এদিন রুবি বলেন, ‘‘আমি সাধারণ সম্পাদক পদেই আছি। কোন পদে আমি থাকব, তা স্থির করবেন সর্বোচ্চ নেতৃত্ব। যাদবপুর বিশ্ববিদ্যালয়ের ওয়েবকুপা ইউনিট নয়।’’ মনোজিৎ অবশ্য এদিন দাবি করেছেন, তাঁর নামে উচ্চস্তরে অভিযোগের বিষয়ে তিনি কিছুই জানেন না।